Arriba a Gandia la VI edició del repte solidari ?Un llibre, una exposició?
03 desembre 2024

## Arriba a Gandia la VI edició del repte solidari ?Un llibre, una exposició?03 desembre 2024Última actualització: 03 desembre 2024

![](../gestion/img/9faaff1a52048ef85add805a2795799dbcaf32eb855ef1598cddf374e711c70e.jpg)  
  

La regidora delegada de Sanitat i Polítiques Saludables, Liduvina Gil; l'escriptora Adriana Serlik; la periodista Ana Llopis, i la directora del Palau Ducal, Estela Pellicer, han presentat aquest matí la VI edició del repte solidari “Un llibre, una exposició”.

El projecte va nàixer el 2019 i, tal com ha explicat Serlik, coordinadora i creadora de la iniciativa, “té com a objectiu connectar la literatura i l'art”. Així doncs, aquest constarà de dues parts: la presentació del llibre “El misteri de les parelles perdudes”, d'Ana Llopis, i l'exposició de Sandra Díaz Sierra.

Gil ha destacat que la col·laboració del departament de Sanitat és perquè l'edició d'aquest any recaptarà fons per a la investigació del càncer infantil. "Tots hem de continuar recolzant aquest tipus d'iniciatives i agraint les aportacions altruistes com les que hui compareixen en aquesta roda de premsa".

Durant la compareixença s'ha informat que l'obertura de l'exposició i la presentació del llibre tindran lloc dijous a les set de la vesprada a la Sala Carros i Centelles del Palau Ducal. La mostra es podrà visitar fins al 5 de gener.

Per la seua banda, Serlik ha volgut incidir que aquesta sisena edició va en la línia de la primera, ja que té una important relació amb una malaltia com el càncer. “En aquests anys hem publicat poesia i novel·la i ara, per segona vegada, s'ha editat un llibre infantil”. “És un llibre infantil preciós i té com a característica que és un llibre actiu que portarà els xiquets a viure una aventura especial”.

Pel que fa a l'exposició, Serlik ha destacat que Sandra Díaz Sierra ja ha col·laborat en edicions anteriors i ha convidat la ciutadania a visitar l'exposició i adquirir el llibre.

Sobre el llibre, Llopis ha explicat que “més que un llibre és un joc. Els nens i nenes es veuran immersos dins d'una gimcana que els portarà a visitar diferents espais de Gandia on descobrir les paraules perdudes i esbrinar qui és el que s'ha endut les paraules perdudes”. Les il·lustracions de la publicació han anat a càrrec d'Irene Moreno.

Finalment, Pellicer ha reafirmat el compromís del Palau Ducal amb aquesta classe d'iniciatives solidàries i culturals. "Aquest any la recaptació anirà a parar a l'Associació Aspanion que desenvolupa la seua tasca ajudant famílies afectades pel càncer infantil", i ha incidit que el llibre ajuda a posar en valor el patrimoni de Gandia.

[Twittear](https://twitter.com/share)